**IMPACTUL CRIZEI ECONOMICE ASUPRA DISPARITĂȚILOR REGIONALE ALE CÂȘTIGURILOR SALARIALE DIN ROMÂNIA**

**Abstract:**

*După opt ani de la dobândirea statutului de stat membru al U.E., România continuă să înregistreze mari disparități în privința dezvoltării regionale, chiar dacă în ultimii ani finanțările din Fondul European de Dezvoltare Regională au început să devină semnificative. Disparitățile inter și intra-regionale se manifestă atât la nivelul rezultatelor economice agregate, dar și în privința infrastructurii, repartizării teritoriale a sistemului de întreprinderi, a raportului urban/rural, a condițiilor de trai și mai ales al nivelului veniturilor populației. Din păcate proiectele ambițioase de diminuare a disparităților regionale inspirate de politica în domeniu a U.E. au fost curând curmate de declanșarea crizei economice mondiale. În acest context autorii își propun să analizeze disparitățile salariale la nivel regional în România, respectiv impactul crizei economice asupra dinamicii acestor disparități. Astfel, am încercat să identificăm factorii de influență ai câștigurilor salariale și ai inegalițăților salariale. Pentru pentru analiza econometrică am decis estimarea unui panel de date la nivelul regiunilor de dezvoltare. Variabilele independente care au intrat în model au fost valoarea adăugată brută, investițiile străine directe, ponderea absolvenților de studii postliceale şi superioare în totalul populaţiei regiunii și rata inflației. Toți acești indicatori macroeconomici reprezintă elemente de susținere ai politicii de coeziune ce promovează reducerea disparităților economice, sociale la nivel regional.*

**Cuvinte cheie:** disparități salariale, indice Gini, nivel de educație, ISD, dezvoltare regională

**Clasificare JEL:** J31, R23, C23

1. **INTRODUCERE**

Disparitățile inter-regionale, dar și cele intra-regionale sunt determinate de cele mai multe ori de apariția unor concentrări (aglomerări) favorizate atât de elemente externe (globalizare, integrare), cât și interne (poli de creștere/dezvoltare, investiții, clusterizări, etc.). Cel mai frecvent aceste disparități se reflectă la nivelul veniturilor și implicit la al nivelului de trai.

Problema inegalităților câștigurilor salariale la nivel regional reprezintă un obiectiv prioritar al politicilor regionale promovate la nivelul Uniunii Europene (UE), acest lucru reieșind și din faptul că mai bine de o treime din bugetul UE este alocat politicii de coeziune care are drept scop reducerea disparităților economice, sociale și regionale. Astfel, diminuarea inegalitățile salariale este importantă mai ales din prisma faptului că ele iau de cele mai multe ori forma unor privațiuni sociale și economice precum, condiții precare de locuit, acces deficitar sau chiar lipsa accesului la educație și sănătate, șomaj, etc.

Politicilor de dezvoltare regională vizează atât diminuarea disparităţilor între regiuni, cât şi a disparităţilor din interiorul regiunilor prin crearea unor pieţe regionale funcționale și integrate şi prin utilizarea tuturor resurselor regionale în vederea creșterii gradului de atractivitate, în special investițională.

În literatura de specialitate există numeroase studii empirice ce au analizat problema disparităților salariale la nivel regional și au încercat identificarea factorilor determinanți. Astfel, printre cei mai importanți factori regăsim globalizarea, inovarea/dezvoltarea, comerțul, dezvoltarea sectorului serviciilor, educația, creşterea participării femeilor pe piaţa forţei de muncă, etc. Există studii care au în vedere și o serie de factori instituționali ce vizează în special piața muncii, precum scăderea sindicalizării, salariul minim și indemnizațiile de șomaj (Monastiriotis, 2002).

Analize realizate pentru economia Chinei au identificat ca principali factori determinanţi ai inegalităţilor inter-regionale: nivelul PIB pe locuitor, ponderea industriei în economia regiunii, acumularea inegală a investițiilor şi gradul de urbanizare (Candelaria et al., 2013).

În ceea ce privește influența creșterii economice asupra inegalităților cȃştigurilor salariale există studii care arată un impact pozitiv, în sensul corelării rezultatelor macroeconomice/ productivității muncii cu nivelul câștigurilor (Bartik, 1994), dar și studii care susțin existența unui impact negativ, din prisma faptului că o creștere economică este asociată cu crearea de noi locuri de muncă și câștiguri salariale mai reduse, mai ales pentru persoanele slab calificate. (Majumdar şi Partridge, 2009).

Există studii care au identificat investiţiile străine directe ca fiind una din cauzele inegalității cȃştigurilor salariale. Astfel, chiar dacă de cele mi multe ori investiţiile străine directe reprezintă motorul dezvoltării economice și implicit al creșterilor de venit, se pare că există și lucrători defavorizați de acestea, mai ales prin prisma faptului că, investiţiile străine directe pot impune competențe specifice și calificări superioare și se pot concentra doar în anumite sectoare economice. (Te Velde, 2003).

Educația influențiază disparitățile salariale în special sub aspectul competențelor profesionale și al calificărilor, cu atât mai mult cu cât cei cu un nivel superior de educaţie vor fi atraşi de regiunile mai dezvoltate, care au și centre universitare mai numeroase și care oferă mai multe oportunităţi de angajare şi posturi mai bine plătite (Bugudui, 2015).

La nivelul Uniunii Europene disparitățile economice și sociale indică decalaje evidente de dezvoltare între regiuni. Problemele cele mai mari sunt în țările al căror PIB/locuitor este sub media UE și unde chiar și regiunile considerate mai dezvoltate nu depășesc media UE la nivelul principalilor indicatori macroeconomici (PIB, investiții, ocupare, etc.). Într-o situație asemănătoare se regăsește și România, astfel că o analiză a disparităților câștigurilor salariale în profil regional, care să surprindă și impactul crizei economice este utilă, mai ales pentru identificarea principalilor factorilor care pot să ajute la îndeplinirea criterilor de convergență regională.

1. **ANALIZĂ STATISTICĂ**

Având în vedere faptul că disparitățile regionale sunt rezultatul unui cumul de factori, cum ar fi poziționarea geografică, structura și densitatea populației și mai ales existența unor sisteme economice și sociale defectuoase, atunci politicile promovate la nivelul regional trebuie să pună accent în principal pe valorificarea cât mai eficiență a potențialului fiecărei regiuni, astfel încât să se îmbunătățească nivelul de trai ai fiecărui locuitor. Progresele realizare în urma aplicării politicilor de dezvoltare regională sunt măsurate printr-o serie de indicatori specifici, cum ar fi: nivelul PIB-ului, și implicit al valorii adăugate brute (VAB), volumul investițiilor străine directe (ISD), nivelul câștigului salarial, nivelul de educație/reducerea abandonului școlar, etc., indicatori definitorii în reducerea disparităților veniturilor între regiuni.

Având în vedere aceste aspecte, în cadrul acestei secțiuni am analizat la nivel regional evoluția unor indicatori precum, câștigul salarial, valoarea adăugată brută, investițiile străine directe, numărul absolvenților de învățământ postliceal și superior și indicele Gini al disparităților câștigurilor salariale. Am ales pentru reprezentare doar 4 ani: 2000, 2007, 2009 şi 2013 pentru a putea surprinde mai ușor și impactul crizei economice asupra acestor indicatori.

**Figura nr. 1. Câștigul salarial real mediu brut lunar (lei)**

Sursa: creație proprie pe baza datelor de pe [www.insse.ro](http://www.insse.ro)

Pe toată perioada analizată câștigul salarial real mediu brut lunar a crescut în toate regiunile de dezvoltare. Cele mai semnificative creșteri salariale s-au înregistrat în perioada 2000-2007, perioadă considerată de ascensiune economică. Regiunile care au avut cele mai mari creșteri în acest interval (de peste 500%) au fost Nord-Est, Nord-Vest, Vest și Centru. Perioada de criză economică nu a afectat câștigurile salariale în sensul scăderii, dar le-a redus ritmul de creștere. Astfel, în perioada 2007-2009 rata medie de creștere a câștigurilor pentru cele opt regiuni a fost de 30%. Această creștere a avut loc chiar dacă anul 2009 a fost anul în care salariile angajaților din sectorul public au fost reduse cu 25%. În intervalul 2009-2013 ritmul mediu de creștere al câștigurilor salariale regionale a fost mult mai redus, doar 17%. Putem observa că la nivelul anului 2013 cele mai ridicate câștiguri salariale se înregistrează în regiunile București-Ilfov, Vest și Sud, regiuni care reușesc să atragă și cele mai multe investiții străine directe (figura 1).

**Figura nr. 2. Valoarea adăugată brută reală (mld. lei)**

Sursa: creație proprie pe baza datelor de pe [www.eurostat.eu](http://www.eurostat.eu)

În perioada 2000-2007 valoarea adăugată brută a crescut substanțial în toate regiunile de dezvoltare. Criza economică a făcut ca în 2009 față de 2007 creșterea medie a valorii adăugate brute la nivelul regiunilor de dezvoltare să fie de 20,7%, iar în 2012 față de 2009 de doar 6,8%. În aceste două perioade cele mai mici creșteri s-au înregistrat în regiunea Centru (17,8% în 2009 față de 2007, respectiv 4,6% în 2012 față de 2009), iar cele mai ridicate în regiunea București-Ilfov (26,3% în 2009 față de 2007, respectiv 15,8% în 2012 față de 2009). Efectele crizei economice au determinat o reducere a ritmului de creștere a valorii adăugate brute la nivel regional, situație care se reflectă în evoluția câștigurilor salariale (figura 2).

**Figura nr. 3. Investiții străine directe (mld. lei)**

Sursa: creație proprie pe baza datelor de pe [www.onrc.ro](http://www.onrc.ro)

Investițiile străine directe (ISD) au crescut în perioada analizată (2001-2012). Cele mai mari intrări de capital străin s-au produs în perioada 2001-2007, dar observăm că și în perioada de criză economică investițiile străine directe au înregistrat creștere. Exceptând regiunea București-Ilfov care reușeste să atragă aproape 60% dintre ISD-uri, regiunile cele mai atractive pentru investitorii străini par a fi Centru (10,61 mld.lei atrase în 2012), Vest (9,49 mld.lei atrase în 2012) și Sud (9,41 mld.lei atrase în 2012). Investițiile directe străine susțin revenirea economică, dar totodată pot să accentueze disparităților salariale prin faptul că nivelul câștigurilor în firmele cu capital străin sunt în general peste media națională (figura 3).

**Figura nr. 4. Absolvenţi de studii postliceale şi superioare**

Sursa: creație proprie pe baza datelor de pe [www.insse.ro](http://www.insse.ro)

În ceea ce priveşte numărul absolvenţilor de studii postliceale şi superioare, acesta a crescut semnificativ în majoritatea regiunile până în anul 2007, urmând ulterior o scădere. Regiunile Centru, Sud-Vest și Sud-Est fac excepție de la această tendință, înregistrând în anul 2009 față de 2007 un număr mai mare de absolvenți de studii postliceale şi superioare (figura 4). Creșterea numărului de absovenți de studii postliceale și superioare din perioada 2000-2007 se poate explica și prin intrarea masivă pe piață a universităților private, dar mai ales prin numărul crescut al absovenților de studii liceale cu diplomă (bacalaureat). Scăderea înregistrată în perioada 2007-2012 se datorează pe de-o parte reducerii ratei natalității (avem în vedere generațiile de după 1990) și scăderii ratei de promovabilitate a bacalaureatului, dar pe de altă parte este posibil ca efectele crizei economice să-i fi descurajat în continuarea studiilor.

**Figura nr. 5. Indicele Gini**

Sursa: creație și calcule proprii pe baza datelor de pe [www.insse.ro](http://www.insse.ro)

În anii 2000 și 2007 indicele Gini al câștigurilor salariale la nivel regional s-a situat în majoritatea regiunilor la valori de sub 0,5, ceea ce ne situează în zona stângă a curbei Kuznets, unde avem un nivel scăzut al PIB-ului pe locuitor și diferențe mici între venituri. Excepție de la aceast trend făcând regiunea Sud-Est cu un indice Gini de 0,7 în anul 2000, ceea ce indică o polarizare mai mare a câștigurilor salariale. În anul 2009 (anul de apogeu al crizei economice) față de 2007 observăm că inegalitățile câștigurilor salariale s-au redus ușor în șase din cele opt regiuni de dezvoltare (figura 5). Cele două regiuni care au avut o creștere a indicelui Gini au fost Sud-Est și Sud. De remarcat este faptul că în 2012 față de 2009 inegalitățile de câștig nu s-au accentuat în majoritatea regiunilor de dezvoltare. Singurele regiuni care au înregistrat creșteri ale indicelui Gini în această perioadă au fost Centru (creștere semnificativă de 55% a indicelui în 2012 față de 2009), Vest (creștere de 19%) și Sud (creștere de 12%). Așa cum era de așteptat Regiunea București-Ilfov, în toți cei patru ani supuși analizei, are cele mai reduse valori ale indicelui Gini, fapt ce indică existența unei distribuții mai echitabile a câștigurilor în această regiune.

Urmărind evoluția indicelui Gini la nivel de regional putem spune că în majoritatea regiunilor de dezvoltare efectele crizei economice nu au accentuat inegalitățile la nivelul câștigurilor salariale, însă observăm că există tendința că odată cu primele semne de revenire economică inegalitatea câștigurilor începe să crească.

1. **ANALIZĂ ECONOMETRICĂ**

În cadrul analizei econometrice realizate la nivelul celor 8 regiuni de dezvoltare din România am utilizat date anuale pentru perioada 2001-2012. Perioada aleasă spre analiză a fost determinată de indisponibilitatea datelor mai recente la nivel regional, dar și în aceste condiții am reușit să surprind perioada de vârf a crizei economice.

Estimările au fost făcute pe baza unui panel de date având ca variabile dependente câştigul salarial nominal mediu brut lunar şi indicele Gini la nivel de regiune. Referitor la variabilele independente, deși inițial am luat în calcul un număr mai mare, în urma estimărilor am obținut că nivelul câștigurilor salariale este înfluențat de valoarea adăugată brută (VAB), absolvenții de studii postliceale şi superioare și de rata inflației la nivel național (neexistând indici de preț calculați la nivel regional), în timp ce inegalitățile câștigurilor (indicele Gini) sunt determinate în special de nivelul valorii adăugate brute și de nivelul investițiilor străine directe la nivel de regiune (ISD).

Sursele de date folosite au fost Institutul Național de Statistică de unde am preluat câștigurile salariale, absolvenții de studii postliceale şi superioare și rata inflației, Eurostat pentru valoarea adăugată brută și Oficiul Naţional al Registrului Comerţului pentru investițiile străine directe.

Referitor la indicele Gini calculat pentru fiecare regiune în parte am luat în considerare câştigurile salariale la nivel de judeţ component. Scopul principal al realizării acestui indice a fost determinarea inegalităţilor salariale la nivel de regiune, deoarece indicele Gini măsoară abaterea distribuției veniturilor unei persoane de la o distribuţie perfect egalitară, şi, ulterior, folosirea lui ca variabilă independentă în modelul econometric. Indicele Gini ia valori între 0 și 1, unde 0 indică o distribuție a veniturilor perfect echitabilă între persoanele dintr-o societate și 1 înseamnă că un singur individ primește toate veniturile.

Prelucrările şi estimările panelului de date au fost efectuate în Stata. Am utilizat un panel de date cu efecte fixe, determinând astfel o corelare a efectelor individuale cu variabilele explicative și având astfel posibilitatea de a controla efectele neobservabile specifice fiecărei regiuni. Existența efectelor fixe am testat-o și pe baza testului Hausman care a indicat utilizarea efectelor fixe în panel. Ulterior am verificat ipotezele asupra reziduului modelului aplicând teste pentru autocorelare (testul Wooldridge) şi homoscedasticitate (testul Wald)(Drukker, 2003, Baum, 2001). Rezultatele au indicat faptul că erorile sunt heteroscedastice şi autocorelate și din aceste motive, a fost necesară obţinerea unor estimatori consistenţi prin aplicarea unei estimări robuste.

Am avut în vedere estimarea a două ecuaţii ce au următoarele forme generale:

unde:

*ln\_csit* - reprezintă câştigurile salariale nominal mediu brut lunar pentru fiecare regiune în anul t, exprimat în logaritm natural;

*ln\_educit* – reprezintă absolvenţii de studii postliceale şi superioare pentru fiecare regiune în anul t, exprimat în logaritm natural;

*ln\_vabit* – reprezintă valoarea adăugată brută pentru fiecare regiune în anul t, exprimat în logaritm natural;


*riit* – reprezintă rata inflației la nivel național în anul t;

*ln\_giniit* – reprezintă indicele Gini pentru fiecare regiune în anul t, exprimat în logaritm natural;

*ln\_isdit*– reprezintă investițiile străine directe pentru fiecare regiune în anul t, exprimat în logaritm natural;

ε – eroarea modelului.

Rezultatul estimării ecuaţiei câştigurilor salariale este prezentat mai jos:

****

**ln\_csit = -16.8123 - 0.1628\*ln\_educit + 0.9817\*ln\_vabit + 0.0923\*riit**

***(1.03)\* (0.03)\*\* (0.04)\* (0.02)\*\****


*unde între paranteze se regăsesc erorile standard robuste, iar \*, \*\*, \*\*\* reprezintă 1%, 5% şi 10% nivel de semnificaţie.*

În urma estimării econometrice realizate pe baza modelului de tip panel de date, cu efecte fixe, se observă că cea mai mare influență asupra câștigului salarial la nivel regional o are valoarea adăugată brută (VAB-ul) cu un coeficient de 0.9817. Această influență este una normală atât ca sens cât și ca mărime, deoarece este normal ca nivelul câștigurilor salariale să fie determinat de rezultatele macroeconomice. Practic, o creștere a VAB-ului (creștere economică) se reflectă și în creșterea câștigurilor.

Influența nivelului educației este și ea normală ca semn (pozitiv), chiar dacă are un coeficient asociat mic (0,1628) comparativ cu cel al valorii adăugate brute. Acest rezultat ne indică faptul că o creștere a nivelului de educație determină o majorare a câștigurilor salariale, mai ales că, în general, angajații cu studii superioare ocupă locuri de muncă mai bine remunerate. Trebuie să ținem cont și de faptul că toate regiunile din România au înregistrat creșteri ale ISD-urilor pe toată perioada analizată și că în majoritatea cazurilor investițiile de acest gen solicită și personal cu o calificare (pregătire) înaltă ale căror câștiguri salariale sunt cu mult peste media națională.

Rata inflației are cea mai redusă influență asupra câștigurilor salariale (coeficient 0,0923), dar semnul pozitiv arată că presiunile inflaționiste, mai ales din perioada 2001-2008, au susținut creșterile salariale. Am putea spune că salariile au fost ușor ajustate (indexate) pentru a putea compensa oarecum erodarea puterii de cumpărare a acestora provocată de rate ale inflației ridicate, mai ales în prima parte a intervalului analizat.

Rezultatul estimării ecuaţiei indicelui Gini este prezentat mai jos:

****

**ln\_giniit = -1.7610 – 0.1697\*ln\_vabit + 0.1250\*ln\_isdit**

***(0.56)\*\* (0.06)\*\* (0.05)\*\****

*unde între paranteze se regăsesc erorile standard robuste, iar \*, \*\*, \*\*\* reprezintă 1%, 5% şi 10% nivel de semnificaţie.*

Având în vedere rezultatul estimării care redă dinamica inegalității câștigurilor salariale observăm că, și în acest caz, valoarea adăugată brută are cea mai mare influență (coeficient -0,1697). Semnul negativ asociat coeficientului ne arată faptul că creștere a performanțelor economice poate determina o diminuare a inegalităților salariale (un indice Gini mai redus).

Influența ISD-urilor asupra inegalităților salariale este una pozitivă, susținând faptul că în cele mai multe cazuri locurile de muncă de la firmele cu capital străin sunt mai bine plătite, iar în regiunile mai puțin dezvoltate acest lucru nu face decât să crească disparitățile de venit, și implicit de nivel de trai între locuitori.

1. **CONCLUZII**

Analiza statistică a indicatorilor macroeconomici incluși în modelul econometric a arătat faptul că inegalitățile câștigurilor salariale la nivel regional s-au redus ușor odată cu declanșarea crizei economice. Perioada de criză economică nu a afectat indicatorii de influență ai inegalităților câștigurile în sensul scăderii, dar le-a redus ritmul de creștere.

În urma estimărilor de tip panel realizate la nivelul regiunile de dezvoltare ale României am constatat că nivelul câștigului salarial este influențat cel mai mult și în sens pozitiv de nivelul valorii adăugate brute, fapt ce confirmă o corelare între rezultatele macroeconomice și câștigurile salariale. Nivelul de educație influențează și el pozitiv câștigul salarial indicând faptul că forța de muncă bine pregătită (specializată) este mai bine remunerată. Influența ratei inflației arată că presiunile inflaționiste au susținut ajustările câștigurilor salariale în vederea compensării erodării puterii de cumpărare.

Asupra indicelui Gini al inegalităților de câștig salarial rezultatele econometrice au indicat un impact negativ al valorii adăugate brute indicând într-o oarecare măsură că o creștere a performanțelor economice poate determina o diminuare a inegalităților salariale. ISD-urile au o influență pozitivă arătând astfel, că salariații din firmele cu capital străin sunt mai bine plățiți, iar acest aspect duce în majoritatea regiunilor la accentuarea inegalităților salariale.

Aceste rezultate arată faptul că, pentru reducerea inegalităţii de venituri și îmbunătățirea nivelului de trai este importantă promovarea unor politici regionale care să încurajeze dezvoltarea activității economice regionale prin realizarea de investiții (ISD-uri, atragerea de fonduri structurale, etc.), prin stimularea creșterii productivității factorilor de producție, și-n special a muncii și prin susținerea creșterii gradului de educație în vederea existenței unei forțe de muncă bine pregătită (specializată).

În mod evident, diminuarea disparităților veniturilor la nivel regional reprezintă o prioritate a politicii de coeziune a Uniunii Europene, cu atât mai mult cu cât o dată cu declanșarea crizei economice și adoptarea Agendei Europa 2020, fondurile de coeziune vizează în special crearea de noi locuri de muncă și creșterea standardului de viață.

Pentru România prioritară este dezvoltarea regiunilor în care nivelul veniturilor este sub media națională, precum și implementarea unor politici de revitalizare a mediului rural pentru reducerea inegalităților de venituri și a gradului de sărăcie. Altfel spus, trebuie să se încurajeze investițiile și crearea de locuri de muncă, antreprenoriatul, educația și pregătirea profesională.

**BIBLIOGRAFIE**

1. Bartik, T. J. (1994), The Effects of Metropolitan Job Growth on the Size Distribution of Family Income. Journal of Regional Science. Vol 34, pp. 483-502.
2. Baum, C. F. (2001). Residual diagnostics for cross-section time series regression models. The Stata Journal, Vol 1, pp. 101–104.
3. Bugudui, E., (2015), The impact of unemployment on older population in the North-East region, Romanian Statistical Review- Supliment , nr. 1, ISSN 1844-7694, pp. 78-86.
4. Candelaria, C, Daly, M., Hale, G., (2013), Persistence of Regional Inequality in China, Working Paper 2013-06, Federal Reserve Bank of San Francisco.
5. Drukker, D. M. (2003). Testing for serial correlation in linear panel-data models. The Stata Journal, Vol. 3, pp. 168–177.
6. Majumdar, S. Partridge, M.D., (2009), Impact of Economic Growth on Income Inequality: A Regional Perspective, Agricultural and Applied Economics Association Annual Meeting, Milwaukee, Wisconsin.
7. Monastiriotis V. (2002), Inter- and intra-regional wage inequalities in the UK: sources and evolution, Research Papers in Environmental and Spatial Analysis No70, LSE.
8. Te Velde, D.W., (2003), Foreign Direct Investment and Income Inequality in Latin America, Overseas Development Institute, UK.